**Tenzin Gyatt-so** (tiibetiksi བསྟན་འཛིན་རྒྱ་མཚོ, *Bstan-'dzin Rgya-mtsho*, koko nimi **Jamphel Ngwang Lobsang Yeshe Tenzin Gyatt**, syntyjään **Lhamo Dhondrub**, tiibetiksi ལྷ་མོ་དོན་འགྲུབ།, *Lha-mo Don-'grub*, [ˈl̥ámo ˈtʰø̃ ̀ɖup]; s. 6. heinäkuuta 1935) on nykyinen, 14. dalai-lama, Tiibetin buddhalaisuuden johtohahmo ja Tiibetin pakolaishallituksen johtaja.

Tenzin Gyatso syntyi maanviljelijäperheeseen Koillis-Tiibetissä. Edellisen dalai-laman ennen kuolemaansa jättämien vihjeiden ja perinteisten kokeiden perusteella hänet tunnistettiin jo pikkulapsena dalai-laman inkarnaatioksi eli ruumiillistumaksi. Hänestä tuli neljävuotiaana dalai-lama ja 15-vuotiaana Tiibetin poliittinen johtaja. Kiinan kansantasavallan miehitettyä Tiibetin dalai-lama lähti maanpakoon Intiaan. Siellä hän perusti Tiibetin pakolaishallituksen. Hän tukee tiibetiläisen kulttuurin säilyttämistä ja tavoittelee Tiibetin autonomiaa. Dalai-lama on matkustellut laajasti vuodesta 1960 lähtien tekemässä tiibetiläisten asiaa tunnetuksi, ja tiibetiläiset pitävät häntä yhä johtajanaan. Hän sai vuonna 1989 Nobelin rauhanpalkinnon väkivallattomasta rauhantyöstään.

Varhainen elämä
---------------

### Varhaislapsuus

Dalai-laman synnyinkoti.
Lhamo Thondup (tai Dhondrub) syntyi Tengsterin kylässä Amdon maakunnassa (nyk. Qinghain maakunnassa Kiinassa) Koillis-Tiibetissä 6. heinäkuuta 1935. Hän oli vanhempiensa kuudestatoista lapsesta yhdeksäs; lapsista seitsemän jäi eloon. Hänen nimensä tarkoitti "toiveita toteuttavaa jumalatarta". Hänen isoveljensä Thubten Jigme Norbu oli jo aikaisemmin julistettu lama Tengster Rinpochen jälleensyntymäksi, ja hänen toinen isoveljensä opiskeli luostarissa munkiksi. Lhamon vanhemmat olivat uskonnollisia ja noudattivat tavallisimpia tiibetinbuddhalaisia menoja, mutta he eivät olleet varsinaisesti hurskaita. Ensimmäiset kolme vuotta Lhamon vietti melko tavanomaista tiibetiläislapsen elämää.

### Tunnistaminen jälleensyntyneeksi dalai-lamaksi

Kolmastoista dalai-lama oli kuollut Lhasassa vuonna 1933, ja hänen odotettiin jälleensyntyvän aikaisintaan yhdeksän kuukauden ja viimeistään kahden vuoden kuluttua kuolemastaan. Hänen päänsä havaittiin kääntyneen kahdesti hänen kuolemansa jälkeen itään päin, mikä tulkittiin merkiksi siitä, että jälleensyntyminen tapahtuisi jossain Lhasan itäpuolella. Tiibetin sijaishallitsija Reting Rinpoche lähtikin etsimään dalai-laman jälleensyntynyttä dalai-lamaa idästä, ja erinäisiä merkkejä seuraamalla löytyi kolme ehdokasta. Näistä ensimmäinen ehti kuolla, ja toinen ei kyennyt tunnistamaan dalai-lamalle kuuluneita esineitä. Kolmannen ehdokkaan, Lhamo Thondupin, sen sijaan kerrotaan heti tunnistaneen etsijäseurueen jäsenet ja heidän kantamansa esineet. Vielä nykyisin 14. dalai-lama kertoo itsekin muistavansa tapahtumat ja sen, kuinka tutulta kaikki hänestä jo silloin tuntui.

Kun maakunnan hallitsija oli vihdoin lunnaita vastaan sallinut juuri neljä vuotta täyttäneen Lhamon lähteä Lhasaan, noin 50 hengen suuruinen seurue lähti Tengsteristä 10. heinäkuuta 1939. Seurueeseen kuuluivat Lhamon vanhemmat ja kaksi veljeä, jotka saivat Lhasaan saavuttua asua lähellä Lhamon uutta kotia. Lhamon saapuminen Lhasaan oli hyvin merkittävä ja odotettu tapahtuma tiibetiläisille. Neljävuotias Lhamo oli vielä liian nuori opiskelemaan buddhalaisia tekstejä, joten hän vietti ensimmäisen talven dalai-laman kesäasunnossa Norbulingkan palatsissa. Hänen päänsä ajeltiin, ja hän sai uuden nimen Jamphel Ngwang Lobsang Yeshe Tenzin Gyatso, joka tarkoittaa "Pyhä herra, Lempeä kunnia, Suuri puhuja, Myötätuntoinen, Oppinut uskon puolustaja, Viisauden valtameri". Henkilönnimenä hänestä käytetään kahta viimeistä nimeä. Jälkikäteen Tenzin Gyatso on suhtautunut nimiinsä vaatimattomasti: hän myöntää vain "Suuren puhujan" olevan osuva nimi, sillä hän puhuu paljon.

Dalai-lamana Tiibetissä
-----------------------

### Kruunaus dalai-lamaksi

Lhamo palasi Lhasaan 21. helmikuuta, ja uudeksi dalai-lamaksi hänet kruunattiin juhlallisesti 22. helmikuuta 1940. Dalai-lama itse kertoi jälkeenpäin muistavansa yhä kruunajaisseremonioiden tapahtumat, ja kuinka tutulta kaikki tuntui:

> »Tapahtumat edessäni tuntuivat hyvin tutuilta. Minun ei tarvinnut ponnistella millään tavoin. Tuntui kuin olisin tehnyt kaiken sen aikaisemminkin.» 
> 
> 

### Opinnot

Kuusivuotiaana Dalai-lama aloitti buddhalaisuuden opinnot, jotka kestivät 18 vuotta. Talvet hän vietti Potalan palatsissa ja kesät Norbulingkassa, missä hän kertoo viihtyneensä paremmin.

### Kiinalaismiehitys ja pako Intiaan

Kiinan kansanarmeija hyökkäsi Tiibetiin vuonna 1949 ja miehitti lopulta maan pysyvästi, mikä muodosti uhan tiibetiläisen kulttuurin olemassaololle. Tiibetiläiset antoivat 15-vuotiaalle Dalai-lamalle täyden poliittisen vallan, sillä maa tarvitsi yhdistävää symbolia. Dalai-lama neuvotteli miehityksen aikana Kiinan johdon kanssa tuloksetta.

Tiibetiläiset aloittivat aseellisen vastarinnan miehittäjiä vastaan vuonna 1957. Tiibetin kansannousun alettua vuonna 1959 Dalai-laman elämä Lhasassa kävi lopulta kestämättömäksi. Kiinalaiset pommittivat maan luostareita ja ampuivat hänen palatsiaan tykillä. Dalai-lama pelkäsi henkensä puolesta ja pakeni 31. maaliskuuta*tarvitaan parempi lähde* 1959 perheensä ja seurueensa kanssa Intiaan, mistä hän sai turvapaikan. Tiibet oli menettänyt johtajansa, jota pidettiin Jumalan asettamana, ja maahan jäi suuri henkinen tyhjiö. Osa kansasta uskoi kaiken olevan osa jumalallista suunnitelmaa, osa kielsi tapahtuneen, ja osa uskoi kiinalaisten nyt nousseen maan uusiksi jumaliksi.

Maanpaossa Intiassa
-------------------

### Tiibetin pakolaishallituksen johtajana

Dalai-laman opetushuone Dharamsalassa.
Intiassa Dalai-lama asettui Intian pääministerin Jawaharlal Nehrun osoittamaan McLeod Ganjin esikaupunkiin, joka sijaitsee vuorenrinteessä noin 1 800 metrin korkeudessa Dharamsalan kaupungin yläpuolella. Kylä sopi ilmastoltaan tiibetiläisille ja oli tarpeeksi syrjäinen Intian johdon kannalta. Lisäksi alueella oli buddhalaisuuden varhaisia juuria. Köyhyyslupauksen antaneen Dalai-laman asuintalo oli suuri, mutta hänen asuintiloissaan ei ollut muuta kuin yksi vuode.

Dalai-lama aloitti poliittisen toiminnan välittömästi Intiaan saavuttuaan. Hän perusti Dharamsalaan Tiibetin pakolaishallituksen. Vuonna 1960 hän pyysi Yhdistyneitä kansakuntia keskittymään Tiibetin kysymykseen, mikä johtikin seuraavina vuosina kolmeen tiibetiläismyönteiseen YK:n päätöslauselmaan. Vuonna 1963 hän julkisti Tiibetin demokraattisen perustuslain. Hän alkoi myös tukea uhanalaisen tiibetiläisen kulttuurin säilyttämistä ja tukea tiibetiläispakolaisia. Vuonna 1964 hän teki ensimmäisen ulkomaanvierailunsa Aasiassa.

Kiinan johtaja Mao Zedong kuoli 1976, ja Tiibetin olot vapautuivat. Dalai-lamalle tarjottiin vuonna 1978 tilaisuutta palata Tiibetiin ja aloittaa keskustelut Tiibetin asemasta. Tiibetin täyttä itsenäisyyttä vielä tuolloin tavoitellut Dalai-lama torjui mahdollisuuden. Tiibetissä toteutettujen uudistusten vaikutuksesta tiibetiläisten itsenäisyysvaatimukset voimistuivat, minkä vuoksi kiinalaiset kieltäytyivät Dalai-laman vuonna 1981 ehdottamista neuvotteluista. Samalla Dalai-laman näkyvyys kasvoi, ja Tiibetin tilanne sai entistä enemmän kansainvälistä julkisuutta.

Dalai-lama on kannattanut vuodesta 1987 alkaen täyden itsenäisyyden sijasta Tiibetin autonomiaa. Hän ehdotti samalla koko Tiibetin muuttamista rauhanvyöhykkeeksi, kehotti Kiinaa luopumaan väestönsiirtopolitiikastaan ja kiinnittämään huomiota Tiibetin ympäristönsuojeluun ja tiibetiläisten perusoikeuksiin.

Vuoteen 2011 asti Dalai-lama toimi Tiibetin pakolaishallituksen johtajana. Hän päätti jättäytyä pakolaishallituksen poliittisesta toiminnasta ja keskittyä vain hengelliseen toimintaan. Tästä lähtien pakolaishallituksen johdossa on toiminut sikyong.

### Nobelin rauhanpalkinto 1989

Dalai-lama sai vuonna 1989 Nobelin rauhanpalkinnon. Nobel-komitea rinnasti palkintoperusteluissa Dalai-laman rauhan esitaistelijana Mahatma Gandhiin. Komitea korosti erityisesti sitä, että "Dalai-lama on johdonmukaisesti vastustanut väkivallan käyttöä kamppailussaan Tiibetin vapauden puolesta". Nobel-palkinto lisäsi Dalai-laman tunnettuutta, mutta ärsytti Kiinaa eikä vaikuttanut sen Tiibetin-politiikkaan. Palkinnon myöntämisen jälkeen Tiibetin autonomia ei ole edistynyt Dalai-laman ponnisteluista huolimatta, ja maan kiinalaistamista on jatkettu.

### Rauhanpalkinnon jälkeinen toiminta

Dalai-lama julkisti vuonna 1992 "Suuntaviivoja Tiibetin tulevalle politiikalle, ja sen perustuslain pääpiirteet". Siinä hän ilmoitti, ettei aio olla virallisessa asemassa Tiibetin tulevassa hallituksessa vaan aikoo palvella kansaa hallituksen ulkopuolisena yksityishenkilönä. Hän perusteli kantaansa sillä, että ei halua maan olevan yhden ihmisen varassa. Hän sanoo haluavansa jatkaa elämäänsä yksinkertaisena munkkina, jos hänen sallitaan palata Tiibetiin. Dalai-lama luennoi edelleen ahkerasti eri puolilla maailmaa.

### Seuraajan valinta

*Pääartikkeli: 14. dalai-laman seuraaja*
Dalai-lamalla on oikeus itse päättää, syntyykö hän uudelleen. Hänen mukaansa asia riippuu siitä, tarvitaanko uutta dalai-lamaa, ja hän katsoo, että asia on tiibetiläisten päätettävissä. Dalai-lama on ilmoittanut, ettei uusi dalai-lama synny Kiinan alaisessa Tiibetissä.

Ajattelutapa, mielipiteet ja yksityiselämä
------------------------------------------

### Uskonto

Dalai-lamaa pidetään asemastaan huolimatta rationaalisesti ja tieteellisesti ajattelevana ihmisenä, ja hän on ottanut etäisyyttä dalai-lama-instituuttiin liitettyyn magiaan ja mystiikkaan sekä tiettyihin tantrisen buddhalaisuuden kiistanalaisiin käytäntöihin. Hän uskoo kuitenkin jälleensyntymiseen ja sanoo, että hänellä on ohikiitäviä muistikuvia edellisestä elämästään.

Dalai-lama ei hyväksy minkäänlaista käännyttämistä vaan pitää uskonnollista vakaumusta ja hengellistä etsintää jokaisen oman valinnan ja tahdon asiana. Hän ei myöskään pidä buddhalaisuutta ainoana tapana ymmärtää elämää, vaikka se onkin hänen mielestään tapa elää hyveellistä ja myötätuntoista elämää. Toisaalta on arvioitu, että juuri hänen ansiostaan sadattuhannet länsimaiset ihmiset ovat viime vuosikymmeninä kääntyneet buddhalaisiksi.

### Meditaatio

Dalai-lama on kiinnostunut buddhalaisen meditaation ja tieteen yhteisen perustan etsimisestä, ja hän puhui aiheesta vuonna 2005 eräässä neurotieteen merkittävässä konferenssissa. Dalai-lama pitää meditaatiota tekniikkana, jonka avulla maailmaan voitaisiin ehkä tuoda tyyneyttä ja rauhaa. Hän itse meditoi päivittäin ennen auringonnousua. Dalai-laman ja tutkijoiden tapaamisten seurauksena on perustettu Mind and Life -instituutti.

### Seksuaalisuus ja abortti

Dalai-lama määrättiin selibaattiin jo nuorena, ja hän kertoo oppineensa tukahduttamaan halunsa, mikä on ollut vanhemmiten hänelle jo helppoa. Seksiä hän ei kuitenkaan pidä syntinä, vaan luonnollisena osana elämää. Hän ei tuomitse homoseksuaalisuutta, mutta on suhtautunut aiheeseen varauksellisesti.

Dalai-lama hyväksyy abortin erikoistapauksissa, kuten terveyssyistä.

### Lihansyönti

Vaikka monet Intian buddhalaiset ovat kasvissyöjiä, Dalai-laman lahko sallii lihan syönnin. Nuorena hän söi lihaa, kuten muutkin tiibetiläiset. Nykyisin hän syö lihaa kerran tai kahdesti viikossa Intiassa asuessaan sekä matkustellessaan, mikäli lihaa hänelle tarjotaan. Hän on kertonut yrittäneensä luopua lihan syönnistä, mutta hänen sairastuttuaan lääkärit kehottivat häntä syömään lihaa terveyssyistä.

### Politiikka ja talous

Dalai-lama kertoo ryhtyneensä marxistiksi 1950-luvun puolivälissä alettuaan opiskella sitä ja pyrki jopa liittymään kommunistiseen puolueeseen. Hän ei kuitenkaan pidä kiinalaisten politiikkaa todellisena marxismina. Dalai-lama kannattaa nykyisin vapaata markkinataloutta sen tarjoaman ajatuksen ja uskonnon vapauden vuoksi.

Dalai-lama on hyvin ympäristötietoinen ja varoittelee maailmaa Tiibetin jäätiköiden sulamisen seurauksista.

Syyskuussa 2018 Malmössä pidetyssä konferenssissa Dalai-lama sanoi Euroopan kuuluvan eurooppalaisille ja sanoi, että pakolaisten kuuluisi palata takaisin rakentamaan kotimaataan.

Suhtautuminen Dalai-lamaan
--------------------------

### Kiina

Kiina suhtautuu Dalai-lamaan kielteisesti. Eräs kiinalainen Delhin-diplomaatti kuvaili maansa suhtautumista näin: "Me pyrimme reagoimaan Dalai-laman puheisiin aina ja kaikkialla. Hänen ei pidä luulla, että hän voi menestyä propagandansa avulla vain siksi, että muutama Hollywoodin näyttelijä lankeaa hänen temppuihinsa".

### Muut maat

Kiinan suhtautumisen johdosta moni länsimainenkaan johtaja ei tapaa Dalai-lamaa hänen saapuessaan maahan.

Dalai-lama keskustelemassa Barack Obaman kanssa vuonna 2011.
Yhdysvaltain presidentit ovat tavanneet Dalai-laman useasti, vaikka Kiina esittääkin asiasta aina vastalauseensa. Barack Obama tapasikin Dalai-laman useimmiten julkisuudelta salaa. Hänen kolme edeltäjäänsä tapasivat Dalai-laman aina, kun tämä vieraili Washingtonissa.

Paavi Franciscus kieltäytyi vuonna 2014 tapaamasta Dalai-lamaa, sillä se saattaisi hänen mukaansa haitata katolisen kirkon suhteita Kiinaan. Hänen edeltäjänsä Benedictus XVI tosin tapasi Dalai-laman vuonna 2006.

Kun Dalai-lama on vieraillut Suomessa, hänet on yleensä tavannut joku valtioneuvoston jäsen, mutta ei presidentti, pääministeri tai ulkoministeri. Hänen Suomen-vierailunsa yhteydessä vuonna 1996 Kiinan suurlähetystö ilmoitti, että Dalai-laman tapaaminen tulkitaan Kiinan sisäisiin asioihin puuttumiseksi.

Kunnianosoitukset
-----------------

Dalai-lama on saanut Nobelin rauhanpalkinnon lisäksi lukuisia kunnianosoituksia. Hän sai Yhdysvaltain kongressin kultaisen mitalin 2007. Hän on saanut muun muassa Yhdysvaltain, Ranskan, Belgian ja Kanadan kunniakansalaisuuden sekä useiden kaupunkien, kuten Rooman, Venetsian, Pariisin ja Varsovan, kunnia-asukkaan arvonimen. Hän on muun muassa Calgaryn ja Marburgin yliopistojen kunniatohtori.

Muita kunnianosoituksia:

* Hymyn ritarikunta (Puola)
* Ecce Homo -ritarikunta (Puola)
* Tuvan tasavallan ritarikunta (Tuva, Venäjä)
* Valkoisen lootuksen ritarikunta (Kalmukia, Venäjä)

Teokset
-------

Dalai-lama on kirjoittanut toukokuuhun 2018 mennessä yksin tai yhteistyössä 90 englanniksi julkaistua kirjaa. Ensimmäinen kirja julkaistiin vuonna 1962.

### Suomennetut teokset

* *Maani ja kansani puolesta: hänen Pyhyytensä Tiibetin Dalai Laman muistelmat*, suom. Osmo Mäkeläinen. (WSOY, 1963)
* *Viisauden valtameri: Elämänohjeita*. (Ocean of wisdom: Guidelines for living, 1989.). Suomentanut Irmeli Järnefelt. Helsinki: Tammi, 1990. ISBN 951-30-9334-4.
* *Opetuksia viisaudesta*. Käännös ranskankielisestä laitoksesta: Enseignements essentiels, 1976.. Suomentanut Katja Peiponen, Olli Holopainen. Espoo: Biokustannus, 1991. ISBN 951-9413-48-0.
* *Sisäinen tasapaino*. Suom. Katarina Blomqvist ja Olli Holopainen. (Biokustannus, 1995)
* *Vapaus maanpaossa: hänen pyhyytensä 14. Dalai-Laman omaelämäkerta*. Suom. Seija Sinha (Biokustannus, 1997)
* *Elämänarvoja uudelle vuosituhannelle*. Suom. Seija Sinha (Biokustannus, 2000)
* *Onnellisuuden taito: elämän opaskirja*. Suom. Tuula Saarikoski. (Tammi, 2002)
* *Kolme harjoitusta: tie merkitykselliseen elämään*. Suom. Tuula Saarikoski. (WSOY, 2003)
* *Avosydämin*. Suom. Veli-Pekka Ketola. (Tammi, 2003)
* *Mietiskelyn harjoittaminen*. Suom. Seija Sinha. (Biokustannus, 2005)
* *Työn ilo: onnellisuuden taito työssä*. Suom. Tuula Saarikoski. (Tammi, 2005)
* *Keskusteluja Dalai-laman kanssa*. Suom. Biokustannuksen käännösryhmä. (Biokustannus, 2006)
* *Maailmankaikkeus atomissa: Tieteen ja hengen läheneminen*. (The universe in a single atom: The convergence of science and spirituality, 2005.). Suomentanut Matti Ojanperä. Helsinki: Tammi, 2006. ISBN 951-31-3676-0.
* *Myötätunto: sisäinen rauha ja onnellisempi maailma* (Basam, 2011)
* *Sydämeni neuvoja. Hänen pyhyytensä Dalai Lama*. Suom. Virpi Hämeen-Anttila. (Bazar, 2012)

Filmografia
-----------

* *Kundun*. Ohjaus Martin Scorsese (elokuva, 1997)

Lähteet
-------

* Chhaya, Mayank: *Dalai-lama*. Suomentanut Jaana Iso-Markku. Helsinki: Otava, 2008. ISBN 978-951-1-22574-4.

### Viitteet

1. ↑  Chhaya 2008, s. 50–55.
2. ↑  Chhaya 2008, s. 57–62.
3. ↑  Chhaya 2008, s. 66–79.
4. ↑  Chhaya 2008, s. 80–84.
5. ↑  Chhaya 2008, s. 84–85.
6. ↑  Chhaya 2008, s. 86.
7. ↑  Chhaya 2008, s. 99
8. ↑  Chhaya 2008, s. 104–111.
9. 1 2  Chhaya 2008, s. 122–125
10. ↑  Martha Stevenson: Where the Dalai Lama Dwells *The New York Times*.  29.4.1990. Viitattu 24.10.2018. (englanniksi)
11. ↑  Chhaya 2008, s. 127–129.
12. ↑  Chhaya 2008, s. 135.
13. ↑  Chhaya 2008, s. 143–144.
14. ↑  Chhaya 2008, s. 147–148
15. ↑  Chhaya 2008, s. 277–278.
16. ↑  Dalai Lama's political successor sworn in as head of exiled govt *France 24*.  8.8.2011. Viitattu 17.7.2023. (englanniksi)
17. ↑  Dalai Lama to retire from political life *The Guardian*.  10.3.2011. Viitattu 17.7.2023. (englanniksi)
18. ↑  Chhaya 2008, s. 151–152.
19. ↑  Chhaya 2008, s. 159.
20. ↑  Chhaya 2008, s. 163–164.
21. ↑  Chhaya 2008, s. 190–192.
22. ↑  Chhaya 2008, s. 233.
23. ↑  Chhaya 2008, s. 221.
24. ↑  Chhaya 2008, s. 230–233.
25. ↑  Dalai-lama Suomessa 18.–21.8.2011  2011. dalailama.fi.  Arkistoitu 23.8.2013. Viitattu 21.4.2013.
26. ↑  Chhaya 2008, s. 209–210, 235.
27. ↑  Chhaya 2008, s. 217
28. ↑  Chhaya 2008, s. 220
29. ↑  Chhaya 2008, s. 198–201.
30. 1 2  Dalai-lama Suomessa 18.–21.8.2011: Media  2011. dalailama.fi.  Arkistoitu 23.8.2013. Viitattu 21.4.2013.
31. ↑  Chhaya 2008, s. 225–227.
32. ↑  Claudia Dreifus: New York Times Interview with the Dalai Lama  28.11.1993. Canada Tibet Committee.  Arkistoitu 30.4.2009. Viitattu 21.4.2013.
33. ↑  This Is What The Dalai Lama Really Eats *Mashed*.  3.8.2018. Viitattu 17.7.2023. (englanniksi)
34. ↑  Dalai-lama: Long Trek to Exile For Tibet's Apostle  27.9.1999. Time.  Arkistoitu 22.4.2013. Viitattu 19.4.2013. (englanniksi)
35. ↑  Dalai Lama: Kapitalismi voisi hyödyntää buddhalaisuuden oppeja  29.7.2009. Iltalehti. Viitattu 21.4.2013.
36. ↑  Joyce Morgan: Think global before local: Dalai Lama  1.12.2009. The Sydney Morning Herald. Viitattu 19.4.2013. (englanniksi)
37. ↑  Dalai Lama says 'Europe belongs to Europeans' *The Business Times*.  13.9.2018. Viitattu 17.9.2018. (englanniksi)
38. ↑  Chhaya 2008, s. 169
39. 1 2  Matti Simula: Heidi Hautala tapaa Dalai-laman – Suomi jatkaa kuurupiiloa *Suomen Kuvalehti*.  19.8.2011. Viitattu 24.10.2018.
40. ↑  Obama tapaa dalai-laman Washingtonissa *Helsingin Sanomat*.  30.1.2015. Viitattu 24.10.2018.  (tilaajille)
41. ↑  Obamaa arvostellaan Dalai laman torjumisesta *Yle uutiset*.  6.10.2009. Viitattu 24.10.2018.
42. ↑  Johanna Kippo: Paavi ei suostu tapaamaan Dalai-lamaa *Yle uutiset*.  12.12.2014. Viitattu 24.10.2018.
43. ↑  Uutiskatsaus. Kuvateksti. Mitä Missä Milloin 1997 s. 91. Otava 1996 ISBN 951-1-14219-4
44. ↑  Kiina ärtyi Pariisin dalai-lamalle myöntämästä kunnianosoituksesta. Helsingin Sanomat, 23.4.2008 B 3
45. ↑  Dzieci przyznały Dominice Kulczyk Order Uśmiechu  2022. Portal Organizacji Pozarządowych. Viitattu 21.10.2022. (puolaksi)
46. ↑  Award & Honors 1957 - 1999  21.10.2022. The Office of His Holiness the Dalai Lama. Viitattu 22.10.2022. (englanniksi)
47. 1 2  Его Святейшеству Далай-ламе присвоен Орден Республики Тыва  3.2.2012. Центр тибетской культуры и информации.  Arkistoitu 2021. Viitattu 21.10.2022. (venäjäksi)
48. ↑  Cathy Lynn Grossman: Dalai Lama Plans Fewer Travels, Not Fewer Books *Publishers Weekly*.  30.4.2018. Viitattu 24.10.2018. (englanniksi)

Aiheesta muualla
----------------

* Kuvia tai muita tiedostoja aiheesta **Tenzin Gyatso** Wikimedia Commonsissa

* Sitaatteja aiheesta **Tenzin Gyatso, 14th Dalai Lama** Wikisitaateissa
* Viralliset kotisivut

  


|  |  |  |
| --- | --- | --- |
| Edeltäjä:**Thubten Gyatso** | **Dalai-lama**14. dalai-lama | Seuraaja:**–** |

Nobelin rauhanpalkinnon saajat

|  |  |
| --- | --- |
| 1901–1925 | 1901: Dunant, Passy
1902: Ducommun, Gobat
1903: Cremer
1904: Kansainvälisen oikeuden instituutti
1905: Suttner
1906: Roosevelt
1907: Moneta, Renault
1908: Arnoldson, Bajer
1909: Beernaert, Paul Balluet d’Estournelles de Constant
1910: Kansainvälinen Rauhantoimisto
1911: Asser, Fried
1912: Root
1913: La Fontaine
1917: Punainen Risti
1919: Wilson
1920: Bourgeois
1921: Branting, Lange
1922: Nansen
1925: Chamberlain, Dawes |
| 1926–1950 | 1926: Briand, Stresemann
1927: Buisson, Quidde
1929: Kellogg
1930: Söderblom
1931: Addams, Butler
1933: Angell
1934: Henderson
1935: Ossietzky
1936: Lamas
1937: Cecil
1938: Nansenin kansainvälinen pakolaistoimisto
1944: Punainen Risti
1945: Hull
1946: Balch, Mott
1947: Kveekarit
1949: Boyd Orr |
| 1951–1975 | 1950: Bunche
1951: Jouhaux
1952: Schweitzer
1953: Marshall
1954: Yhdistyneiden kansakuntien pakolaisjärjestö
1957: Pearson
1958: Pire
1959: Noel‑Baker
1960: Lutuli
1961: Hammarskjöld
1962: Pauling
1963: Punainen Risti
1964: King
1965: Unicef
1968: Cassin
1969: Kansainvälinen työjärjestö
1970: Borlaug
1971: Brandt
1973: Kissinger, Lê
1974: MacBride, Satō
1975: Saharov |
| 1976–2000 | 1976: B. Williams, Corrigan
1977: Amnesty International
1978: Sadat, Begin
1979: Äiti Teresa
1980: Esquivel 
1981: YK:n pakolaisapujärjestö
1982: Myrdal, García Robles
1983: Wałęsa
1984: Tutu
1985: Lääkärit ydinsotaa vastaan
1986: Wiesel
1987: Arias
1988: YK:n Rauhanturvaajat
1989: Dalai Lama
1990: Gorbatšov
1991: Suu Kyi
1992: Menchú
1993: Mandela, de Klerk
1994: Arafat, Peres, Rabin
1995: Pugwash-liike, Rotblat
1996: Belo, Ramos Horta
1997: Kampanja maamiinojen kieltämiseksi (ICBL), J. Williams
1998: Hume, Trimble
1999: Lääkärit ilman rajoja
2000: Kim |
| 2001– | 2001: YK, Annan
2002: Carter
2003: Ebadi
2004: Maathai
2005: IAEA, ElBaradei
2006: Yunus, Grameen Bank
2007: Gore, IPCC
2008: Ahtisaari
2009: Obama
2010: Liu
2011: Gbowee, Johnson Sirleaf, Karman
2012: EU
2013: Kemiallisten aseiden kieltojärjestö
2014: Satyarthi, Yousafzai
2015: Tunisian kansallisen vuoropuhelun kvartetti
2016: Juan Manuel Santos
2017: International Campaign to Abolish Nuclear Weapons
2018: Murad, Mukwege
2019: Abiy
2020: Maailman ruokaohjelma
2021: Ressa, Muratov
2022: Bjaljatski, Memorial, Center for Civil Liberties
2023: Mohammadi |



|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Templeton-palkinnon saajat |
| --- |
|  |
| 1973-2000 | 
* 1973 Äiti Teresa
* 1974 Veli Roger
* 1975 Sarvepalli Radhakrishnan
* 1976 Léo Suenens
* 1977 Chiara Lubich
* 1978 Thomas Torrance
* 1979 Nikkyo Niwano
* 1980 Ralph Wendell Burhoe
* 1981 Cicely Saunders
* 1982 Billy Graham
* 1983 Aleksandr Solženitsyn
* 1984 Michael Bourdeaux
* 1985 Alister Hardy
* 1986 James McCord
* 1987 Stanley L. Jaki
* 1988 Inamullah Khan
* 1989 George MacLeod, Carl Friedrich von Weizsäcker
* 1990 Baba Amte, L. Charles Birch
* 1991 Immanuel Jakobovitš
* 1992 Kyung-Chik Han
* 1993 Charles Colson
* 1994 Michael Novak
* 1995 Paul Davies
* 1996 William R. Bright
* 1997 Shastri Athavale
* 1998 Sigmund Sternberg
* 1999 Ian Barbour
* 2000 Freeman Dyson

 |
|  |
| 2001- | 
* 2001 Arthur Peacocke
* 2002 John Polkinghorne
* 2003 Holmes Rolston
* 2004 George Ellis
* 2005 Charles Hard Townes
* 2006 John D. Barrow
* 2007 Charles Taylor
* 2008 Michał Heller
* 2009 Bernard d’Espagnat
* 2010 Francisco J. Ayala
* 2011 Martin Rees
* 2012 Tenzin Gyatso
* 2013 Desmond Tutu
* 2014 Tomáš Halík
* 2015 Jean Vanier
* 2016 Jonathan Sacks
* 2017 Alvin Plantinga
* 2018 Abdullah II
* 2019 Marcelo Gleiser
* 2020 Francis Collins
* 2021 Jane Goodall
* 2022 Frank Wilczek
* 2023 Edna Adan Ismail

 |

 |

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2

 |
|  |
| Kansalliset | 
* Norja
* Chile
* Espanja
* Ranska
* BnF data
* Katalonia
* Saksa
* Italia
* Israel
* Suomi (KANTO)
* Belgia
* Yhdysvallat
* Ruotsi
* Latvia
* Japani
* Tšekki
* Australia
* Korea
* Kroatia
* Alankomaat
* Puola
* Portugali
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz
* Te Papa (New Zealand)
	+ 2

 |
|  |
| Henkilöt | 
* Deutsche Biographie
* Trove

 |
|  |
| Muut | 
* NARA
* SNAC
* IdRef

 |

 |